Document ID: 32013R0736

KOMISIJAS DELEĢĒTĀ REGULA (ES) Nr. 736/2013
(2013. gada 17. maijs),
ar ko groza Eiropas Parlamenta un Padomes Regulu (ES) Nr. 528/2012 attiecībā uz tās darba programmas ilgumu, kas paredzēta esošo biocīdo aktīvo vielu pārbaudei
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta otro daļu,
tā kā:
(1)
Regulā (ES) Nr. 528/2012 paredzēts, ka jāturpina darba programma, kas sākta saskaņā ar 16. panta 2. punktu Eiropas Parlamenta un Padomes 1998. gada 16. februāra Direktīvā 98/8/EK par biocīdo produktu laišanu tirgū (2), visu tādu esošo aktīvo vielu sistemātiskai pārbaudei, kuras izmanto biocīdos produktos.
(2)
Regulas (ES) Nr. 528/2012 89. panta 1. punkta pirmajā daļā paredzēts, ka darba programma jāpabeidz līdz 2014. gada 14. maijam.
(3)
Saskaņā ar Komisijas jaunākajām aplēsēm, kā teikts Komisijas paziņojumā Eiropas Parlamentam atbilstīgi Līguma par Eiropas Savienības darbību 294. panta 6. punktam par Padomes nostāju attiecībā uz Eiropas Parlamenta un Padomes regulas par biocīdo produktu laišanu tirgū un lietošanu pieņemšanu (3), visu tādu esošo aktīvo vielu pārbaude, kuras izmanto biocīdos produktos, tiks pabeigta tikai līdz 2024. gada 31. decembrim.
(4)
Tāpēc ir lietderīgi pagarināt darba programmu līdz minētajai dienai,
IR PIEŅĒMUSI ŠO REGULU.
1. pants
Regulas (ES) Nr. 528/2012 89. panta 1. punkta pirmo daļu aizstāj ar šādu:
“1. Komisija turpina saskaņā ar Direktīvas 98/8/EK 16. panta 2. punktu sākto darba programmu visu esošo aktīvo vielu sistemātiskai pārbaudei ar mērķi pabeigt programmu līdz 2024. gada 31. decembrim. Šim nolūkam Komisija tiek pilnvarota pieņemt deleģētos aktus saskaņā ar 83. pantu attiecībā uz darba programmas izpildi un kompetento iestāžu un programmas dalībnieku saistīto tiesību un pienākumu noteikšanu.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 17. maijā

Labels: 1
6